**คำนำ**

วิทยาลัยแพทยศาสตร์พระมงกุฎเกล้า เป็นสถาบันการศึกษาเฉพาะทางระดับปริญญาตรีของกองทัพบก ตามประกาศกระทรวงศึกษาธิการ เรื่อง มาตรฐานสถาบันอุดมศึกษา พ.ศ. ๒๕๕๔ และเป็น “สถาบันสมทบ” ของมหาวิทยาลัยมหิดล มีภารกิจในการผลิตบัณฑิตแพทย์ทหารให้แก่กองทัพบก และสนับสนุนการผลิตบัณฑิตแพทย์ให้กับกระทรวงสาธารณสุขตามโครงการผลิตแพทย์เพิ่มตามความต้องการของประเทศด้วยมาตรฐานและคุณภาพเดียวกัน โดยได้พัฒนาระบบประกันคุณภาพการศึกษาซึ่งเป็นส่วนหนึ่งของกระบวนการบริหารการศึกษาที่ดำเนินการมาอย่างต่อเนื่อง สอดคล้องกับพระราชบัญญัติการศึกษาแห่งชาติ พ.ศ. ๒๕๔๒ แก้ไขเพิ่มเติม (ฉบับที่ ๒) พ.ศ. ๒๕๔๕ และ (ฉบับที่ ๓) พ.ศ. ๒๕๕๓ และ กฎกระทรวง ว่าด้วยระบบ หลักเกณฑ์ และวิธีการประกันคุณภาพการศึกษา พ.ศ. ๒๕๕๓ และมีการจัดทำรายงานประจำปีเสนอต่อหน่วยงานต้นสังกัด คือ กรมยุทธศึกษาทหารบก เป็นประจำทุกปี ทั้งนี้เพื่อให้การดำเนินภารกิจของสถาบันบรรลุเป้าประสงค์และมีพัฒนาการอย่างต่อเนื่อง รวมทั้งเป็นหลักประกันแก่สาธารณชนให้มั่นใจว่าสถาบันสามารถสร้างผลผลิตทางการศึกษาที่มีคุณภาพ

คู่มือการประกันคุณภาพภายใน วิทยาลัยแพทยศาสตร์พระมงกุฎเกล้า ปีการศึกษา ๒๕๕๙ ฉบับนี้จัดทำขึ้นโดยมีวัตถุประสงค์เพื่อให้เป็นแนวทางสำหรับการประเมินคุณภาพภายในระดับภาควิชาและหน่วยสนับสนุนภายในสถาบัน ทั้งนี้เพื่อให้มีแนวปฏิบัติในการพัฒนาคุณภาพการจัดการศึกษาที่ชัดเจน และเป็นไปในทิศทางเดียวกัน การจัดทำคู่มือการประกันคุณภาพการศึกษาฉบับนี้ได้มีการปรับปรุงข้อมูลสาระสำคัญในส่วนของคำถาม ของเกณฑ์ประเมินคุณภาพภายในระดับภาควิชาและหน่วยสนับสนุนให้มีความชัดเจนและสมบูรณ์ยิ่งขึ้น รวมทั้งปรับรายละเอียดของภาคผนวก เพื่อให้การรายงานผลลัพธ์ของตัวบ่งชี้สอดคล้องกับเกณฑ์คุณภาพการศึกษาเพื่อผลการดำเนินการที่เป็นเลิศ (EdPEx) มาตรฐานและตัวบ่งชี้ของการประเมินคุณภาพการศึกษาภายใน สถาบันการศึกษาของกองทัพ โดยกรมยุทธศึกษาทหารบก และสถาบันวิชาการป้องกันประเทศ (สปท.) รวมทั้งรองรับการประกันคุณภาพภายนอก โดย สำนักงานรับรองมาตรฐานและประเมินคุณภาพการศึกษา (องค์การมหาชน)

สำนักงานประกันคุณภาพการศึกษา

วิทยาลัยแพทยศาสตร์พระมงกุฎเกล้า

กุมภาพันธ์ ๒๕๖๐